<classify> SERIKALI ya Kenya imeungana na Uganda kupiga marufuku michezo yote ya kamari na kuagiza kusitisha mara moja matangazo yoyote ya michezo hiyo. Michezo hiyo inajumuisha ya kubeti pamoja na aina nyingine za michezo ya kamari.Taarifa iliyotolewa na Bodi inayosimamia michezo hiyo mwanzoni mwa mwezi huu, imesema ni marufuku kutangaza tangazo lolote linalohamasisha kamari katika televisheni, redio au katika magazeti.Bodi hiyo imesema lengo la hatua hiyo ni kuikinga jamii kutokana na athari hasi zinazotokana na michezo hiyo, hasa vijana. Kwa mujibu wa taarifa hiyo vijana kwa asilimia kubwa wamekuwa waathirika wakubwa katika michezo hiyo.Vijana wamefikia hatua ya kuacha kujishughulisha na kazi badala yake wamejiingiza katika michezo hiyo na kuwa walevi wa michezo ya kamari, hatuwezi kulea jamii kama hiyo, hatuwezi kuwa na taifa la kesho lililotekwa na kamari, ilisema sehemu ya taarifa hiyo.Kwa mujibu wa taarifa hiyo, tangazo lolote litakalokuwa linatangaza michezo ya kamari lazima lipitie katika bodi ili liangaliwe maudhui yake na ama kukubaliwa au kukataliwa kutokana na nia ya tangazo husika.Tangazo lolote la michezo ya kubeti lazima likaguliwe na bodi ili ijiridhishe kuwa sio la upotoshaji wa kizazi hiki na kijacho. Imefikia hatua mtoto wa shule ya msingi anatoroka shule kwenda kucheza michezo hiyo, alisema Liti Wambua ambaye ni Kaimu Mkurugenzi wa Bodi hiyo.  <topic>: kitaifa 